Ny alahelon'ny olombelona (tononkalo)

Ny alahelon'ny olombelona 
Injay manako moramora,

toa ra mipololoatra,

feo kely feno akora,

sady latsa mafy loatra,

Mitampody indray ny lasa,

ka mamoha ny efa maty,

zava-bery tsy voakasa

sady vata hoboka aty.

Ao ny sasany tomany,

ao koa ny ketra-po!

Hisentoako eto izany,

holazaiko ny manjo.

Fo kely iray maratra,

notsaingohim-boron-tiana,

hafaliana mahazatra,

izao re itomaniana!

Voron-kely nantenaina

hiaraka ory, hiara-paly,

kanjo dia naningotra aina,

kanjo koa nampijaly.

Safosafo tonga hoho,

tonga ratra sady fery;

hasambarana miamboho,

mba tadiviko, ka miery!

Vata vola tsisy vody,

tsangambato very laza,

sambo vaky tsy ho tody:

ray sy reny maty zaza!

Voninkazo nokoloina,

nefa kosa nalazo!

Rehareha namboloina,

vao tazana dia tsy azo!

Ho lo ny ra sy ny nofo,

'zay nafindra tamin'iny !

Ny hafaliany mantsy hiofo,

ho tadidy ny fahiny!

Voron-kely rava akany,

Zanak'ondry dia manjeny,

Singan'aina ambony tany:

Ikala maty ray sy reny.

Bodo zatra tambitamby,

sy tamana angotingoty,

vao maraina dia somamby

izany andron'ny kamboty!

Andry roa re ka lavo,

hantahanta, aiza intsony!

Ny fo mangoraklilay Avo,

no sisa hampitony!...

Aiza kosa re ry tany,

izay mba mamy entinao?

Sa toloko sy tomany

no hitana lava izao?

O! afero sy mangidy,

Izany hiany no fisotro,

simbanao ny sarobidy,

nitokiana sy nitrotro!

Nantenain-ko Paradisa,

ny fotoananao tontolo,

Kanjo tany hay madisa,

feno angatra sy lolo!

J.J. RABEARIVELO

(Amboara voafantina, tak 86-87)

 Loharano 
1.https://fr.scribd.com/document/803389016/Tononkalon-i-JJR

2.https://vetso.serasera.org/tononkalo/jean-joseph-rabearivelo/ny-alahelonny-olombelona